6 POSĖDIS

# SPRENDIMAS

**DĖL KAUNO RAJONO SAVIVALDYBĖS NARKOTIKŲ, ALKOHOLIO IR TABAKO VARTOJIMO KONTROLĖS KOMISIJOS NUOSTATŲ PATVIRTINIMO**

2019 m. rugsėjo 26 d. Nr. TS-341

Kaunas

Vadovaudamasi Lietuvos Respublikos vietos savivaldos įstatymo 16 straipsnio  
2 dalies 6 punktu, 18 straipsnio 1 dalimi, Pavyzdiniais savivaldybių narkotikų kontrolės komisijų nuostatais, patvirtintais Lietuvos Respublikos Vyriausybės 2003 m. balandžio 8 d. nutarimu Nr. 416 „Dėl Pavyzdinių savivaldybių narkotikų kontrolės komisijos nuostatų patvirtinimo“, Kauno rajono savivaldybės tarybos veiklos reglamento, patvirtinto 2019 m. kovo 28 d. sprendimu Nr. TS-136 „Dėl Kauno rajono savivaldybės tarybos veiklos reglamento patvirtinimo“, 132 punktu, Kauno rajono savivaldybės taryba nusprendžia:

1. Patvirtinti Kauno rajono savivaldybės narkotikų, alkoholio ir tabako vartojimo kontrolės komisijos nuostatus (pridedama).
2. Pripažinti netekusiu galios Kauno rajono savivaldybės tarybos 2004 m. birželio 23 d. sprendimą Nr. 111 ,,Dėl Kauno rajono savivaldybės narkotikų, alkoholio ir tabako vartojimo kontrolės komisijos nuostatų patvirtinimo“.

Šis sprendimas gali būti skundžiamas savo pasirinkimu Lietuvos Respublikos administracinių ginčų komisijos Kauno apygardos skyriui (Laisvės al. 36, 44240 Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų apygardos administracinio teismo Kauno rūmams (A. Mickevičiaus g. 8A, 44312 Kaunas) Lietuvos Respublikos administracinių bylų teisenos įstatymo nustatyta tvarka per vieną mėnesį nuo jo paskelbimo arba įteikimo suinteresuotam asmeniui dienos.

Savivaldybės meras Valerijus Makūnas

PATVIRTINTA

Kauno rajono savivaldybės tarybos

2019 m. rugsėjo 26 d. sprendimu Nr. TS-341

**KAUNO RAJONO SAVIVALDYBĖS NARKOTIKŲ, ALKOHOLIO IR TABAKO VARTOJIMO KONTROLĖS KOMISIJOS**

**NUOSTATAI**

**I SKYRIUS**

**BENDROSIOS NUOSTATOS**

1. Kauno rajono savivaldybės narkotikų, alkoholio ir tabako vartojimo kontrolės komisijos (toliau – Komisija) nuostatai (toliau – Nuostatai) reglamentuoja Komisijos uždavinius, funkcijas, teises ir darbo organizavimo tvarką.
2. Komisija yra nuolatinė komisija, koordinuojanti narkotikų, alkoholio ir tabako vartojimo kontrolės ir prevencijos veiksmus savivaldybės teritorijoje.
3. Komisija savo darbe vadovaujasi Lietuvos Respublikos Konstitucija, įstatymais, kitais Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais, taip pat šiais Nuostatais.
4. Komisijos veiklą techniškai aptarnauja Kauno rajono savivaldybės administracija.

**II SKYRIUS**

**KOMISIJOS UŽDAVINIAI IR FUNKCIJOS**

1. Pagrindinis Komisijos uždavinys – koordinuoti įvairių žinybų veiksmus Kauno rajono savivaldybės (toliau – Savivaldybė) teritorijoje, įgyvendinant valstybės narkotikų, alkoholio ir tabako kontrolės ir prevencijos politiką.
2. Įgyvendindama savo pagrindinį uždavinį, Komisija atlieka šias funkcijas:
   1. gauna informaciją iš savivaldybių ir valstybės institucijų, įstaigų, nevyriausybinių ir tarptautinių organizacijų narkomanijos prevencijos, gydymo, reabilitacijos, narkotinių ir psichotropinių medžiagų apyvartos kontrolės klausimais, bendradarbiauja su jomis;
   2. inicijuoja Savivaldybės, valstybės institucijoms ir įstaigoms pasitarimus, seminarus ir mokymus aktualiais narkotikų, alkoholio, tabako vartojimo kontrolės ir narkomanijos prevencijos klausimais;
   3. analizuoja gaunamus iš suinteresuotų Savivaldybės, valstybės institucijų ir įstaigų, nevyriausybinių organizacijų statistikos duomenis apie alkoholio, tabako ir psichotropinių medžiagų apyvartą ir kontrolę;
   4. vertina, kaip įgyvendinamos narkotikų kontrolės, alkoholio, tabako ir narkomanijos prevencijos priemonės gydymo, švietimo, socialinės rūpybos įstaigose, rūpinasi, kad asmenys priklausantys nuo alkoholio, narkotinių ir psichotropinių medžiagų pasveiktų ir integruotųsi į visuomenę;
   5. teikia informaciją ir pasiūlymus narkotikų kontrolės ir narkomanijos prevencijos klausimais Savivaldybės ir valstybės institucijoms, įstaigoms, visuomenės informavimo priemonėms, nevyriausybinėms organizacijoms;
   6. rengia narkotikų, alkoholio ir tabako vartojimo kontrolės ir priklausomybės ligų prevencijos priemonių planą, vykstančių procesų analizę, veiklos ataskaitą;
   7. vykdo kitas su narkotikų, alkoholio ir tabako kontrole ir prevencija susijusias funkcijas.

**III SKYRIUS**

**KOMISIJOS TEISĖS**

1. Komisija turi teisę:
   1. gauti informaciją jos kompetencijai skirtais klausimais iš Savivaldybės ir valstybinių institucijų, įstaigų, nevyriausybinių organizacijų;
   2. dalyvauti Savivaldybės ir šalies renginiuose narkotikų, alkoholio ir tabako kontrolės bei narkomanijos, kitų priklausomybės ligų prevencijos klausimais;
   3. teikti siūlymus, rekomendacijas, kaip gerinti narkotikų, alkoholio ir tabako vartojimo kontrolę, narkomanijos ir kitų priklausomybės ligų prevenciją ir reabilitaciją Savivaldybės teritorijoje.

**IV SKYRIUS**

**KOMISIJOS SUDĖTIS IR DARBO ORGANIZAVIMAS**

1. Komisija sudaroma Savivaldybės tarybos sprendimu kadencijos laikotarpiui;
2. Komisija sudaroma iš Savivaldybės ir valstybės institucijų bei įstaigų pasiūlytų atstovų – ne mažiau kaip iš 10 narių. Komisijos nariais gali būti sveikatos, švietimo, socialinių įstaigų, nevyriausybinių organizacijų, mokslo įstaigų atstovai, politikai ir kiti specialistai.
3. Komisijos pirmininką, kuris vadovauja Komisijos veiklai, ir jo pavaduotoją, kuris, nesant Komisijos pirmininko, atlieka Komisijos pirmininko funkcijas, iš Komisijos narių skiria Savivaldybės taryba.
4. Jei Komisijos narys atsistatydina, yra atšaukiamas, nebegali eiti Komisijos nario pareigų dėl ligos ar miršta ir Komisijos kadencija yra nepasibaigusi, iki Komisijos kadencijos pabaigos institucija ar organizacija, kurios atstovas atsistatydino, buvo atšauktas, nebegali eiti Komisijos nario pareigų dėl ligos ar mirė, deleguoja naują Komisijos narį.
5. Komisijos pirmininkas:
   1. organizuoja Komisijos darbą ir atsako už jos veiklą;
   2. pirmininkauja Komisijos posėdžiuose;
   3. pasirašo raštus Komisijos kompetencijai skirtais klausimais;
   4. gali pareikalauti savo vardu informacijos iš įstaigų ir organizacijų, susijusių su Komisijos darbu;
   5. informuoja Savivaldybės tarybą apie narkotikų, alkoholio ir tabako vartojimo kontrolę, taip pat apie narkomanijos, alkoholizmo ir kitų priklausomybės ligų prevenciją.
6. Spręsdami klausimus, susijusius su asmens sveikatos priežiūra, Komisijos nariai privalo laikytis medicinos etikos ir asmens medicininės paslapties reikalavimų, socialinio darbo etikos, kitų principų, nežeminančių žmogaus orumo ir bendrųjų etikos normų, taip pat užtikrinti asmens duomenų apsaugos reikalavimus.
7. Komisijos posėdis yra teisėtas, jeigu jame dalyvauja daugiau kaip   
   1/2 Komisijos narių. Sprendimai priimami atviru balsavimu, paprasta balsų dauguma. Jeigu balsai pasiskirsto po lygiai, lemia posėdžio pirmininko balsas. Apie tai turi būti pažymėta posėdžio protokole.
8. Komisijos veiklos dokumentai (posėdžių protokolai, susirašinėjimo medžiaga, kiti dokumentai) saugomi Savivaldybės administracijoje Lietuvos Respublikos dokumentų archyvų įstatymų nustatyta tvarka.

**V SKYRIUS**

**BAIGIAMOSIOS NUOSTATOS**

1. Komisijos nuostatai tvirtinami ir keičiami, pripažįstami netekusiais galios Kauno rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**KAUNO RAJONO SAVIVALDYBĖS NARKOTIKŲ, ALKOHOLIO IR TABAKO VARTOJIMO KONTROLĖS KOMISIJA**

**SAVIVALDYBĖS TARYBOS SPRENDIMO ,,DĖL KAUNO RAJONO SAVIVALDYBĖS NARKOTIKŲ, ALKOHOLIO IR TABAKO VARTOJIMO KONTROLĖS KOMISIJOS NUOSTATŲ PATVIRTINIMO“ PROJEKTO**

**AIŠKINAMASIS RAŠTAS**

2019 m. rugsėjo 17 d.

Kaunas

**1. Sprendimo projekto rengimą paskatinusios priežastys, tikslai.**

Sprendimo projekto tikslas – patvirtinti Kauno rajono savivaldybės narkotikų, alkoholio ir tabako kontrolės komisijos nuostatus (toliau – Nuostatai). Teikiamų nuostatų projektas svarstytas 2019 m. rugsėjo 16 d. Kauno rajono savivaldybės narkotikų, alkoholio ir tabako vartojimo kontrolės komisijos posėdyje, projektui pritarta.

**2.** **Teisinis reglamentavimas (kaip šiuo metu reglamentuojami sprendimo projekte aptariami klausimai, teisės aktai, kuriais vadovaujantis parengtas sprendimo projektas).**

Lietuvos Respublikos vietos savivaldos įstatymo (toliau – Įstatymas) 15 straipsnio 7 dalis nustato, kad savivaldybės tarybos komisijų nuostatus tvirtina savivaldybės taryba. Vadovaujantis Įstatymo 16 straipsnio 2 dalies 6 punktu, šis klausimas priskirtas išimtinei savivaldybės tarybos kompetencijai.

**3. Galimi sprendimo priėmimo padariniai (teigiami ir (ar) neigiami).**

Neigiamų padarinių nenumatoma.

**4. Galiojantys Kauno rajono savivaldybės tarybos sprendimai, kuriuos būtina pakeisti ar panaikinti, priėmus sprendimo projektą (pateikiamas aktų sąrašas).**

Būtina pripažinti netekusiu galios Kauno rajono savivaldybės tarybos 2004 m. birželio 23 d. sprendimą Nr. 111 ,,Dėl Kauno rajono savivaldybės narkotikų, alkoholio ir tabako vartojimo kontrolės komisijos nuostatų patvirtinimo“.

**5. Lėšos sprendimui įgyvendinti, jų šaltiniai.**

Sprendimui įgyvendinti biudžeto lėšų nereikės.

**6. Būtinybė skelbti sprendimą Teisės aktų ir kituose registruose. Viešinimas.**

Priimtas sprendimas viešinamas Savivaldybės interneto svetainėje www.krs.lt.

**7. Antikorupcinis vertinimas.**

Vertinimas nereikalingas.

**8. Numatomo teisinio reguliavimo poveikio vertinimo rezultatai.**

Vertinimas nereikalingas.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už sprendimo įvykdymą.**

Sprendimo projektą parengė Savivaldybės tarybos narys Saulius Davainis. Atsakinga už sprendimo įgyvendinimą – Mingailė Stašaitytė, Savivaldybės mero padėjėja.

Kauno rajono savivaldybės narkotikų,

alkoholio ir tabako kontrolės

komisijos pirmininkas Saulius Davainis